**Funktionsbeskrivelse for frivillige ”Venner af huset”**

For mange mennesker med demenssygdomme og deres pårørende kan det være svært at bede om hjælp. Hvis man har en demensdiagnose, så kan det tage tid at blive tryg ved nye mennesker, og ofte kommer man som pårørende til at påtage sig alle opgaver i hjemmet.

Mange pårørende oplever derfor, at de mister deres netværk og bliver udkørte, da det er svært at komme ud af sit hjem og pleje egne interesser.

Som Ven af huset vil du være den trygge støtte i hjemmet for både personen med demens og den pårørende, og du vil bidrage til at skabe livsglæde og livskvalitet for begge parter.

Du vil få kontakt til en familie, hvor den ene part har en demensdiagnose. Relationen til borgeren med demenssygdom og den pårørende opbygges over tid, så det er trygt for alle parter. Hvor ofte I mødes og formen på jeres aktiviteter er helt individuelt og aftales med familien og dig.

**Eksempler på aktiviteter**

Langt de fleste mennesker med en hukommelsessygdom husker med følelserne. Som Ven af huset handler samværet med borgeren med demenssygdom derfor i høj grad om at skabe de gode stemninger, der vækker genklang hos den ham / hende. Eksempler på aktiviteter kan være:

* Samvær, der skaber plads til at snakke eller bare at være. F.eks. kaffe og rolig hygge.
* Oplæsning af aviser og bøger, at kigge i fotoalbums eller fortælle livshistorier.
* At lytte til musik, se på kunst eller film.
* At tage ud i naturen – på gåben eller cykel
* Følges ad til forskellige aktiviteter. Mange mennesker med en demenssygdom ønsker at være aktive med deres fritidsinteresser. Du kan hjælpe med at forlænge tilknytningen til disse aktiviteter.
* Lytte til både den pårørende og borgeren med demenssygdom i samtaler om livet.
* Støtte den pårørende i at komme ud.
* Støtte familien i at deltage i en aktivitet sammen.

**Som Ven af huset er det vigtigt at du:**

* Kan følge personen i det dagen byder på, og kan have roen lige her og nu.
* Kan gribe chancen når den opstår, og lukke den igen, hvis ikke det går.
* Være nærværende og lyttende.
* Har en stor portion tålmodighed og overskud.
* Kan rumme, at den gode oplevelse måske skal gentages igen og igen.

**Som Ven af huset kan du forvente at få:**

* Berigende indsigt i andres livsfortællinger
* Glæden ved at give og glæden ved at modtage
* Støtte og sparring med demenskonsulenter fra Svendborg Kommune, der også kender familien i forh. til at skabe det gode samvær.
* Samarbejde med den frivillige aktivitetsleder.
* Netværk med andre frivillige Venner af Huset.
* Kurser og temadage, så du får den rette viden.